
REFERAT

Privind  modificarea Organigramei și Statului de funcții  ale Direcției Poliției  Locale  Timișoara

În conformitate  cu prevederile  Legii poliției locale  nr.155/2010 a fost adoptată  Hotărârea  Consiliului Local al Municipiului Timișoara nr.441/20.12.2010 prin care s-a înființat Direcția Poliției  Locale  Timișoara – instituție publică de interes local  cu personalitate juridică  prin reorganizarea  fostei Poliții Comunitare Timișoara.
Anterior acestei Hotărâri,   în anul 2010 a fost adoptată  Hotărârea  Consiliului Local nr.331/03.08.2010 (prin care s-a reorganizat fosta Poliție Comunitară) în vederea aplicării măsurilor impuse de O.U.G nr. 63/2010 prin care au fost reduse posturile  vacante și s-au  disponibilizat efectiv  34 de functionari publici – foști agenți de Poliție Comunitară.
În urma soluționării dosarului nr.7627/30/2010 având ca obiect anularea Hotărârii Consiliului Local al Municipiului Timișoara nr.331/2010, Curtea de Apel Timișoara a admis recursul formulat de Sindicatul Liber al Salariaților  din Primăria Municipiului Timișoara  și din serviciile publice aflate în subordinea Consiliului Local al Municipiului Timișoara și prin Decizia Civilă  nr.699/2012 a dispus anularea Hotărârii  Consiliului Local. nr.331/2010 (și H.C.L. nr.330/2010 – referitor la aparatul de  specialitate al Primăriei Municipiului Timișoara), cu toate că instanța  de fond (Tribunalul  Timiș) a susținut legalitatea acestora.
De asemenea un număr de 28 funcționari publici (foști agenți de Poliție Comunitară), nemulțumiți de măsura concedierii, au formulat cereri la instanța de judecată, solicitând anularea  Dispozițiilor  de eliberare din funcția publică, reintegrarea în funcția publică deținută anterior  și obligarea la plata tuturor drepturilor salariale de la data emiterii dispozițiilor și până la reîncadrarea efectiv în funcția publică deținută anterior.
Tribunalul Timiș, secția de Contencios administrativ și fiscal  a admis cererea reclamanților: Bute Vasile, Cocia Dorel, Urs Daniel, Varga Stelian-Ilie, Bucur Gheorghe, Dumitrașcu Ioan-Viorel, Giurgiu Marius, Sarca Nelu-Dorel, Rusu Ionuț-Dan, Petrișor Mircea, Falub Claudiu-Horațiu, Koska Raul-Alexandru, Jurchița  Iulian, Michnea Gheorghe,  Nănuț Marius, Chițan Radu-Alexandru, Bizău Emanuel-Alin, Doban Lucian-Ioan, Lațcu Ovidiu-Lucian,   Cornea Corneliu-Sebastian, Nica Eugen-Andrei, Cheverșan Svetislav, Morariu Gheorghe, Sîrbu Ioan-Flavian, Dăianu Ion, Radu Petru, Ulmet Gheorghe, Popa Ionuț-Marius  (foști agenți de Poliție Comunitară), iar prin sentințele civile nr.1287-1289/2012; 1411/2012; 1412/2012; 1494/PI/CA – 1496/PI/CA/2012; 1516/PI/CA -1520/PI/CA/2012; 1578-1580/2012; 1885-1892/2012; 1904-1907/2012  a hotărât anularea Dispozițiilor de acordare a preavizului și de eliberare din funcția publică, reintegrarea în funcția publică deținută anterior și obligă pârâtul (Direcția Poliției Locale Timișoara) la plata tuturor drepturilor salariale de la data emiterii dispozițiilor  și până la reintegrarea efectivă.
Instanța de judecată a motivat faptul că întrucât actul principal care a stat la baza emiterii dispozițiilor contestate de reclamant  a fost anulat (Hotărârea   Consiliului Local  nr.331/2010) prin Decizia  civilă nr.699/2012 – irevocabilă pronunțată de  Curtea de Apel Timișoara, se impune, ca o firească consecință, și anularea actelor subsecvente.
Recursul  formulat de către Direcția Poliției Locale Timișoara a fost respins ca nefondat , iar  prin Decizia civilă nr. 3823/2012  a Curții de Apel Timișoara, hotărârea instanței de fond a rămas definitivă și irevocabilă .
Având în vedere că obligația de executare a hotărârilor judecătorești rămase definitive și irevocabile revine, în conformitate cu dispozițiile art.22-26 din Legea contenciosului administrativ nr. 554/2004 cu modificările și completările ulterioare, instituției căreia îi este opozabilă, în speță Direcția Poliției Locale Timișoara, este absolut obligatorie reintegrarea celor 28 de functionari publici (foști agenți de Poliție Comunitară) în funcția publică specifică de  polițist local, în clasa și gradul  profesional deținut anterior.
În momentul actual în structura organizatorică a instituției există 34 posturi vacante din care 5 posturi aferente funcțiilor publice  generale, 22 posturi  aferente  funcției publice specifice de polițist local și 7 posturi  de personal contractual.
Precizăm că punerea în aplicare a hotărârilor judecătorești  definitive și irevocabile de reintegrare a celor 28 funcționari publici (polițiști locali) nu presupune depășirea numărului maxim de posturi stabilit conform Ordonanței de  Urgență nr. 63/2010 – pentru modificarea și completarea Legii nr.273/2006 privind finanțele publice locale, precum și pentru stabilirea unor măsuri financiare.
Reintegrarea personalului disponibilizat  presupune existența în organigrama instituției a funcțiilor publice specifice de polițist local – potrivit Legii nr.155/2010 – a poliției locale (agent comunitar  potrivit Hotărârii de Guvern nr.2245/2004), de același nivel, respectiv categorie, clasa și grad profesional.

În vederea reintegrării tuturor polițiștilor locali este necesară modificarea  unor funcții, mutarea acestora  precum și transformarea unor posturi de personal contractual (guard) în  funcția publică de  polițist local.
Având în vedere considerentele expuse, propunem următoarele modificări în structura funcțiilor publice și contractuale, respectiv transformarea unor posturi, după cum urmează:

 - un post de polițist local, clasa I, gradul profesional asistent și un post de polițist local, clasa III, gradul profesional principal se transformă în două posturi de  polițist local, clasa III, gradul profesional asistent  la Biroul (secția) 1 Ordine Publică;
- un post de polițist local, clasa I, gradul  profesional asistent și un post de polițist local clasa III gradul profesional principal de la Biroul blocari ridicari și auto-abandonate se transformă în două posturi de polițist local, clasa III, gradul profesional asistent   și se  mută la Biroul (Secția) 2 Ordine Publică;
- un post de polițist local, clasa I, gradul profesional principal de la Biroul (Secția) 1 Ordine Publică se transformă într-un post de polițist local, clasa I, gradul profesional debutant  și se mută la Biroul (Secția) 2 Ordine Publică;
- un post de polițist local, clasa III gradul profesional principal de la Serviciul Circulație Rutieră se transformă într-un post de  polițist local clasa III gradul profesional asistent și se mută la Biroul (secția) 2 Ordine Publică;
- două posturi de polițist local, clasa III gradul profesional asistent de la Biroul Blocări ridicari si Auto-abandonate se mută la Biroul (secția) 2 Ordine Publică;

- un post de polițist local, clasa III, gradul profesional superior de la Biroul (Secția) 2 Ordine Publică se mută la Biroul (Secția) 1 Ordine Publică;
- un post de polițist local, clasa I, gradul profesional asistent de la Biroul Dispecerat și Intervenții rapide se tranformă într-un post de  polițist local, clasa III gradul profesional asistent și se mută la Biroul (Secția) 2 Ordine Publică;
- un post de polițist local, clasa I, gradul profesional superior se mută de la Biroul (Secția) 2 Ordine Publică la Biroul (Secția) 1 Ordine Publică;
- un post de polițist local, clasa I, gradul profesional superior se transformă într-un post de   polițist local, clasa III, gradul profesional asistent la Serviciul Inspecție Comercială;
- două posturi  de polițist local, clasa I, gradul profesional asistent se transformă în două posturi de polițist local, clasa III gradul profesional asistent la Serviciul Disciplina în Construcții și Afișaj stradal;
- două posturi  de polițist local, clasa I, gradul profesional asistent și un post de polițist local, clasa I, gradul profesional superior se transformă în trei posturi de polițist local, clasa III gradul profesional principal la Serviciul Protecția Mediului;
- șase posturi de personal contractual (guarzi) de la Serviciul Pază Obiective se transformă în șase posturi de polițist local, clasa III gradul profesional asistent și se mută la Biroul (Secția) 1 Ordine Publică.
         Prin adresa nr.1665183/2012 Agenția Națională a Funcționarilor Publici acordă aviz pentru funcțiile publice  din cadrul Direcției Poliției  Locale  Timișoara.
         Menționăm că în proiectul de buget al Direcției Poliției  Locale  Timișoara pe anul 2013 au fost prevăzute la Capitolul Cheltuieli  de personal sumele necesare pentru salariile personalului reintegrat precum și pentru plata unor despăgubiri egale cu salariile indexate  majorate și recalculate și cu celelalte drepturi bănești.

         Având în vedere cele de mai sus, propunem aprobarea Organigramei și a Statului de funcții pentru Direcția Poliției  Locale  Timișoara - Anexele nr.1, 2 la prezentul referat.

